En forbipasserende kvindelig hundelufter er formentlig skyld i at fem killinger, der blev fundet efterladt i en plasticpose i et træ, stadig er i live. På en gåtur i Hammer Bakker i Vodskov blev hun af sine hunde gjort opmærksom på plasticposen, der hang i et træ cirka seks meter inde i skoven væk fra stisystemet. Hun indleverede straks killingerne til Kattens Værn i Aalborg, der vurderer, at killingerne har hængt i træet siden i torsdag aften eller fredag morgen. På grund af varmen var alle killingerne dehydrerede, da de blev indleveret, og en af dem var medtaget i en grad, så den var tæt på at dø. -Jeg bliver harm. Jeg får lyst til at gå ud og slå på tæven, men hvem skal man rette sin vrede mod, spørger Christian Poulsen, der er katteinspektør og internatsleder hos Kattens Værn i Aalborg om episoden. Kattens Værn har udlovet en dusør på 5000 kroner til den, der har oplysninger, der kan føre til den eller de personer, der har efterladt killingerne.

Opsummering:
Fem killinger blev fredag formiddag fundet efterladt i en plasticpose i et træ i Hammer Bakker.